Shavkat Mirziyoyev Pekinda Imron Xon bilan O‘zbekiston–Pokiston strategik sheriklik va ko‘p qirrali hamkorlik munosabatlarini muhokama qildi

Pekin shahriga tashrifning ikkinchi kunida O‘zbekiston prezidenti Shavkat Mirziyoyev Pokiston bosh vaziri Imron Xon bilan uchrashdi.

O‘zbekiston–Pokiston strategik sheriklik va ko‘p qirrali hamkorlik munosabatlarini yanada rivojlantirishning dolzarb masalalari muhokama qilindi.
Pokiston bosh vaziri 2021-yil iyul oyida O‘zbekistonga amalga oshirgan tashrifda erishilgan kelishuvlarni amalga oshirishning ilk natijalari mamnuniyat bilan qayd etdi.
Jumladan, 2021-yil yakunida ikki tomonlama tovar ayirboshlash hajmi 1,5 barobar ortdi, bir yilda 40 dan ortiq qo‘shma korxona tashkil etildi.
Mamlakatning turli hududlarida farmatsevtika preparatlari, kimyoviy tovarlar va to‘qimachilik mahsulotlarini ishlab chiqarish bo‘yicha kooperatsiya loyihalari amalga oshirilmoqda. Sanoat, ta’lim va kino sohalarida qator muhim loyihalari ishlab chiqilmoqda.
Hududlararo aloqalar ham kengaymoqda – shu kunlarda Panjob viloyati gubernatori Sarvar Choudri boshchiligidagi delegatsiya O‘zbekistonda bo‘lib turibdi.
Uchrashuvda ishbilarmonlarning qo‘shma tashabbuslari va istiqbolli investitsiya loyihalarini qo‘llab-quvvatlash, bank-moliya sohasida hamkorlikni yo‘lga qo‘yish masalalariga alohida e’tibor qaratildi.
Mintaqaviy ahamiyatga molik masalalar, shu jumladan, Afg‘onistondagi vaziyat yuzasidan fikr almashildi.
Termiz–Mozori Sharif–Kobul–Peshovar temiryo‘lini qurish loyihasini ilgari surish borasidagi amaliy ishlarni davom ettirish to‘g‘risida kelishuvga erishildi.
Oliy va yuqori darajalardagi bo‘lajak muloqotlar rejasi ham ko‘rib chiqildi.